CELEX: 62016TN0137
Language: el
Date: 2016-03-25 00:00:00
Title: Υπόθεση T-137/16: Προσφυγή-αγωγή της 25ης Μαρτίου 2016 — Uniwersytet Wrocławski κατά Επιτροπής και REA

6.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 200/27
            
         Προσφυγή-αγωγή της 25ης Μαρτίου 2016 — Uniwersytet Wrocławski κατά Επιτροπής και REA
   (Υπόθεση T-137/16)
   (2016/C 200/39)
   Γλώσσα διαδικασίας: η πολωνική
   
      Διάδικοι
   
   
      Προσφεύγον-ενάγον: Uniwersytet Wrocławski (Wrocław, Πολωνία) (εκπρόσωπος: W. Dubis, δικηγόρος)
   
      Καθών-εναγόμενοι: Ευρωπαϊκή Επιτροπή και Εκτελεστικός Οργανισμός Έρευνας (REA)
   
      Αιτήματα
   
   Το προσφεύγον-ενάγον (στο εξής: προσφεύγον) ζητεί από το Γενικό Δικαστήριο:
   
               —
            
            
               να ακυρώσει την απόφαση του Εκτελεστικού Οργανισμού Έρευνας (στο εξής: REA), με την οποία καταγγέλθηκε η αριθ. 252908 σύμβαση επιχορηγήσεως του σχεδίου COSSAR (Cooperative Spectrum Sensing Algorithms for Cognitive Radio Networks) (PIEF-GA-2009-252908), η οποία είχε συναφθεί στις 26 Ιουλίου 2010 στο πλαίσιο του εβδόμου προγράμματος πλαισίου της Ευρωπαϊκής Ένωσης στον τομέα της εξελίξεως της σταδιοδρομίας –ευρωπαϊκό σχέδιο για την έρευνα και την εκπαίδευση Marie Curie– και υποχρεώθηκε το προσφεύγον να επιστρέψει μέρος των επιχορηγήσεων ύψους 36 508,37 ευρώ και 58 031,38 ευρώ καθώς και την εγγύηση του Ταμείου Εγγυήσεων ύψους 6 286,68 ευρώ και να καταβάλει ποινική ρήτρα ύψους 5 803,14 ευρώ·
            
         
               —
            
            
               να υποχρεώσει τον REA να αποδώσει στο προσφεύγον μέρος των επιχορηγήσεων ύψους 36 508,37 ευρώ και 58 031,38 ευρώ, την εγγύηση του Ταμείου Εγγυήσεων ύψους 6 286,68 Euro καθώς και την καταβληθείσα ποινική ρήτρα ύψους 5 803,14 ευρώ, πλέον τόκων από την ημερομηνία καταβολής έως την ημερομηνία αποδόσεως·
            
         
               —
            
            
               να καταδικάσει τον REA στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής, το προσφεύγον προβάλλει έναν λόγο που αφορά την ερμηνεία διατάξεως του παραρτήματος III.3, στοιχείο j', της συμβάσεως επιχορηγήσεως.
   
               —
            
            
               Το προσφεύγον υποστηρίζει ότι η σύμβαση επιχορηγήσεως δεν προβλέπει κανένα νομικό ορισμό της περιεχόμενης στην επίδικη διάταξη διατυπώσεως και ότι αντιθέτως η ερμηνεία που υιοθέτησε ο REA προσκρούει στη γενικώς αποδεκτή ερμηνεία. Το προσφεύγον επικαλείται τους κανόνες γραμματικής, λειτουργικής και τελεολογικής ερμηνείας που ισχύουν βάσει του βελγικού δικαίου, το οποίο εφαρμόζεται συμπληρωματικώς επί της συμβάσεως επιχορηγήσεως βάσει των σ’ αυτήν οριζομένων.